L-istudenti se jkollhom aċċess għal 260 ktieb diġitali bil-Malti fit-tablet tagħhom. Qari għal Qalbi hija l-ewwel sistema diġitali ta’ kotba bil-Malti għat-tfal. L-iskema ġiet imnedija mill-Ministru tal-Edukazzjoni Evarist Bartolo fl-istess waqt li għaddej il-festival tal-ktieb. 260 ktieb diġitali bil-Malti jinsabu fuq pjattaforma ġdida msejħa ‘Qari għal Qalbi’. L-iskema ta’ qari bil-Malti fuq it-tablet tagħmel parti mill-programm ta’ tablet għal kull tifel u tifla li daħal fl-iskejjel fl-erba’ snin li għaddew. Grupp ta’ studenti tal-iskola primarja tal-Belt li attendew għat-tnedija ta’ din l-iskema waqt il-festival tal-ktieb f’Dar il-Mediterran stqarrew li ifittxu l-ktieb bil-Malti. “Inħobb naqra bil-Malti – il-kotba bil-Malti jogħġbuni ħafna u bl-Ingliż jogħġbuni wkoll.” Il-Ministru Bartolo qal li b’din l-iskema t-tfal fit-tablet tagħhom ser ikollhom numru ta’ kotba addattati għal-livell tal-qari tagħhom. Fit-tnedija ġie spjegat li t-tfal jistgħu jagħżlu t-tipa f’daqsijiet differenti inkluż waħda għat-tfal li għandhom dyslexia. Il-kotba kollha fihom l-awdjo li jagħtu l-ħajja lill-istorja u l-karatri tagħha. Il-Ministru Bartolo qal li din l-iskema tassigura li l-Malti diġitali jkompli jiżviluppa. Esprima tħassib li l-Malti jinsab f’periklu li jintilef u wissa li jekk ma noqogħdux attenti t-teknoloġija tista’ twassal għall-mewt tal-lingwa Maltija. Is-Segretarju Parlamentari għall-Fondi Ewropej Aaron Farrugia qal li tnejn mill-ħames miri tal-fondi Ewropej għall-għaxar snin li ġejjin huma għal Ewropa aktar diġitali u għal Ewropa aktar soċjali.